สรุปภาวะตลาดต่างประเทศ ประจำวันที่ 23 ก.ย. 2562
สรุปภาวะตลาดต่างประเทศ ประจำวันที่ 23 ก.ย. 2562
สรุปภาวะตลาดต่างประเทศ ประจำวันที่ 23 ก.ย. 2562
24 ก.ย. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (23 ก.ย.) เนื่องจากนักลงทุนเข้าซื้อหุ้นกลุ่มที่สามารถต้านทานวัฏจักรทางเศรษฐกิจ (defensive stocks) ซึ่งเป็นหุ้นที่ปลอดภัยและมีปัจจัยพื้นฐานดี เช่นหุ้นกลุ่มสินค้าผู้บริโภคและกลุ่มอสังหาริมทรัพย์ หลังจากการเปิดเผยตัวเลขเศรษฐกิจที่ซบเซาของยุโรปและสหรัฐ ขณะที่นักลงทุนจับตาการเจรจาการค้าระหว่างสหรัฐและจีนอย่างใกล้ชิด โดยทั้งสองฝ่ายให้คำมั่นว่าจะเดินหน้าจัดการเจรจาระดับรัฐมนตรีในเดือนหน้า
ดัชนีเฉลี่ยอุตสาหกรรมดาวโจนส์ปิดที่ 26,949.99 จุด เพิ่มขึ้น 14.92 จุด หรือ +0.06% ดัชนี S&amp;P500 ปิดที่ 2,991.78 จุด ลดลง 0.29 จุด หรือ -0.01% ส่วนดัชนี Nasdaq ปิดที่ 8,112.46 จุด ลดลง 5.21 จุด หรือ -0.06%
 
ตลาดหุ้นยุโรปปิดปรับตัวลงเมื่อคืนนี้ (23 ก.ย.) เนื่องจากนักลงทุนวิตกเกี่ยวกับแนวโน้มการขยายตัวทางเศรษฐกิจที่อ่อนแอลงในยูโรโซน และวิตกเกี่ยวกับความคืบหน้าในการเจรจาการค้าระหว่างสหรัฐและจีน แต่หุ้นคู่แข่งของบริษัทโทมัส คุก พุ่งขึ้น รับข่าวการล้มละลายของโทมัส คุก ซึ่งเป็นผู้ประกอบการสายการบินและการเดินทางรายใหญ่ของอังกฤษ
ดัชนี Stoxx Europe 600 ลดลง 0.80% ปิดที่ 389.80 จุด
ดัชนี CAC-40 ตลาดหุ้นฝรั่งเศสปิดที่ 5,630.76 จุด ลดลง 60.01 จุด หรือ -1.05%, ดัชนี DAX ตลาดหุ้นเยอรมันปิดที่ 12,342.33 จุด ลดลง 125.67 จุด หรือ -1.01% และ ดัชนี FTSE 100 ตลาดหุ้นลอนดอนปิดที่ 7,326.08 จุด ลดลง 18.84 จุด หรือ -0.26%
 
ตลาดหุ้นลอนดอนปิดปรับตัวลงเมื่อคืนนี้ (23 ก.ย.) โดยถูกกดดันจากการเปิดเผยข้อมูลเศรษฐกิจที่อ่อนแอของเยอรมนีซึ่งถ่วงหุ้นกลุ่มธนาคารร่วงลง และจากข่าวการล้มละลายของบริษัทโทมัส คุกซึ่งเป็นผู้ประกอบการสายการบินและการเดินทางรายใหญ่ของอังกฤษ แต่หุ้นของบริษัทคู่แข่ง อาทิ TUI และอีซี่เจ็ต ปรับตัวขึ้นสวนทางตลาด เนื่องจากจะได้ประโยชน์จากการล้มละลายของโทมัส คุก
ดัชนี FTSE 100 ตลาดหุ้นลอนดอนปิดที่ 7,326.08 จุด ลดลง 18.84 จุด หรือ -0.26%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (23 ก.ย.) โดยได้ปัจจัยหนุนจากสถานการณ์ในตะวันออกกลางที่ยังคงตึงเครียด หลังจากสหรัฐประกาศเพิ่มกองกำลังทหารเข้าประจำการในอ่าวเปอร์เซีย ภายหลังจากเกิดเหตุโจมตีโรงงานน้ำมันในซาอุดีอาระเบีย
สัญญาน้ำมันดิบ WTI ส่งมอบเดือนพ.ย. เพิ่มขึ้น 55 เซนต์ หรือ 1% ปิดที่ 58.64 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. เพิ่มขึ้น 49 เซนต์ หรือ 0.8% ปิดที่ 64.77 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้นแตะระดับสูงสุดในรอบกว่า 2 สัปดาห์เมื่อคืนนี้ (23 ก.ย.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางความวิตกกังวลเกี่ยวกับแนวโน้มเศรษฐกิจโลก หลังจากการเปิดเผยตัวเลขเศรษฐกิจที่ซบเซาของยุโรป ขณะเดียวกันนักลงทุจจับตาการเจรจาการค้าระหว่างสหรัฐและจีน รวมทั้งสถานการณ์ตึงเครียดในตะวันออกกลาง
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 16.4 ดอลลาร์ หรือ 1.08% ปิดที่ 1,531.5 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 86.2 เซนต์ หรือ 4.83% ปิดที่ 18.711 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 11.3 ดอลลาร์ หรือ 1.2% ปิดที่ 953.9 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 60 เซนต์ หรือ 0.04% ปิดที่ 1,625.60 ดอลลาร์/ออนซ์
 
ยูโรอ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (23 ก.ย.) หลังจากไอเอชเอส มาร์กิตเปิดเผยว่า ดัชนีผู้จัดการฝ่ายจัดซื้อ (PMI) รวมภาคผลิตและภาคบริการของยูโรโซนร่วงลงแตะระดับต่ำสุดในรอบกว่า 6 ปี ซึ่งส่งผลให้นักลงทุนวิตกกังวลเกี่ยวกับแนวโน้มเศรษฐกิจยูโรโซน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0995 ดอลลาร์ จากระดับ 1.1015 ดอลลาร์ ขณะที่เงินปอนด์อ่อนค่าลงแตะที่ระดับ 1.2435 ดอลลาร์ จากระดับ 1.2477 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6769 ดอลลาร์สหรัฐ จากระดับ 0.6763 ดอลลาร์สหรัฐ
ดอลลาร์สหรัฐอ่อนค่าเมื่อเทียบกับเงินเยน ที่ระดับ 107.46 เยน จากระดับ 107.65 เยน และอ่อนค่าเมื่อเทียบกับฟรังก์สวิส ที่ระดับ 0.9898 ฟรังก์ จากระดับ 0.9917 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.3259 ดอลลาร์แคนาดา จากระดับ 1.3277 ดอลลาร์แคนาดา